השחקן הבריטי קיט הרינגטון, המוכר לכם יותר כג'ון סנואו מ"משחקי הכס", הגיע לפרק הסיום של העונה החמישית של הסדרה המצליחה כשתפנית משמעותית צפויה לו (טוב מרוב תפניות, כבר שכחנו מאיפה באנו ולאן אנחנו הולכים עם העלילה).

ג'ון סנואו וטורמונד הפראי. שיתוף פעולה זה טוב? (באדיבות yes ו-HBO)

בראיון שהעניק השחקן בן ה-28 ללוס אנג'לס טיימס, שרטט פרופיל של דמות הלוחם אותו הוא מגלם - דמות שלדעתו סובלת מנאיביות, וכדי להדגים את התכונה הזו, הוא משתמש בסצנות הקרב שלו בהם הוא חובר לפראים תוך ניסיון להגן על החומה הצפונית. כדי להמחיש את הסיטואציה המורכבת הוא מאמץ מוטיבים מהסכסוך במזרח התיכון.

"זו הבעיה של ג'ון. הוא מסתכל על התמונה הגדולה, מפספס את הרמזים הקטנים שמסביבו", אמר הרינגטון, "אם אתה מאפשר לקבוצה של פראים מזוינים לעבור דרך השערים שלך, זה כמו שישראל תאפשר לחבורה של פלסטינים להיכנס לשטחה, או שפלסטינים יאפשרו זאת לישראלים. אלו שתי קבוצות שונות ששונאות אחת את השניה, ולכן עליך להתנגד וההתנגדות הזו מגיעה בצורה הנועזת ביותר במכת הניצון".